Gedagte vir die dag: God moet aanbid word  Foto: pixabay.com Aan Hom wat vir ewig Koning is, die onverganklike, onsienlike, enigste God, kom toe die eer en die heerlikheid tot in alle ewigheid! Amen. (1 Timoteus 1:17) Aanbidding is die manier hoe ons God erken as die God van ons lewe. Onthou, God is altyd – na sy wese – werd om aanbid te word. Om Hom nie te aanbid nie, net omdat ek nie so voel nie, of omdat my omstandighede nie lekker is nie, is ’n gruwelike vergryp teen die feit dat God altyd God bly, dat Hy altyd groot en goed is, altyd genadig is. My gevoelens of omstandighede het daarmee niks te doen nie! As ek sy aanbidding weerhou, beteken dit dat ek Hom nie meer as God ag nie. Aanbid dus in alle omstandighede! Hoe aanbid ons? Aanbidding is om voor God te buig: in ons gebed, in ons lied, in ons lewe. Aanbidding is om aan Hom oor te gee, om te onderwerp. Sê dit vir Hom! Wat van die volgende? Sonder jou af, steek kerse aan (as jy wil – dis net ’n simbool) en luister na ’n aanbiddingslied. Aanbid Hom dan wat jou gemaak het en jou die liefste het! Ja, Here, U is ’n groot en goeie God! U is mý God en ek buig vandag weer voor U. Ek onderwerp my aan U – gebruik my soos U wil! Amen.